RESOLUCIÓN do 14 de xaneiro de 2009 pola que se convoca un curso sobre o novo Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 21/01/2009

Dentro do plan de actividades da Escola Galega de Administración Pública para o ano 2009 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Asociación Profesional de Letrados da Xunta de Galicia, un curso sobre o novo Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia conforme as seguintes bases:
1. Destinatarios.
Preferentemente, funcionarios da Administración da Xunta de Galicia, sen prexuízo de que a materia, polo seu ámbito de aplicación, poida ser de interese para todos aqueles funcionarios que presten servizos en administracións ou institucións de Galicia.
2. Obxectivos.
Análise da refundición lexislativa levada a cabo por medio do novo Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, con especial incidencia nas modificacións levadas a cabo, en comparación coa normativa anterior, desde un punto de vista técnico-xurídico e xurisprudencial.
A materia presenta especial interese científico e técnico e ten por obxecto proporcionar cualificación no ámbito da xestión pública. Neste sentido, todos os funcionarios están potencialmente interesados en coñecer e dominar as modificacións e novidades habidas no réxime xurídico que lles resulta de aplicación.
O coñecemento desta materia redunda no mellor exercicio profesional, ao versar sobre aspectos que afectan directa e persoalmente todos os funcionarios. O dominio da función pública posibilitará aos asistentes un mellor exercicio dos dereitos e un maior coñecemento das obrigas
3. Contido.
* Ámbito de aplicación da lei:
-Marco xurídico da reforma.
-Obxecto e ámbito de aplicación da nova lei.
-Persoal ao servizo da Administración da Comunidade Autónoma de Galicia.
-Órganos da función pública.
* Organización da función pública:
-Corpos de persoal funcionario.
-O rexistro de persoal.
-Relación de postos de traballo, provisión, plans de emprego e oferta de emprego público.
-O acceso á función pública.
-Mobilidade do persoal funcionario das diversas administracións públicas.
* Réxime xurídico da función pública:
-Adquisición e perda da condición de funcionaria ou funcionario.
-Situacións administrativas.
-A carreira administrativa.
-Réxime retributivo.
-Licenzas, vacacións e permisos.
-Seguridade Social.
* Entrada en vigor, aplicación e adaptación ao novo réxime:
-Adaptación ao novo réxime: disposicións adicionais e transitorias.
4. Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Datas: 9, 10, 11, 12 e 13 de febreiro de 2009.
Duración: 20 horas lectivas.
Horario: das 16.30 ás 20.30 horas.
5. Número de prazas: 25.
6. Solicitudes.
a) O persoal que desexe participar no curso que se convoca nesta resolución deberá cubrir o formulario de matrícula en liña que pode atopar no portal web da EGAP no seguinte enderezo:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP enviando un correo electrónico ao seguinte enderezo: matricula.egap@xunta.es, ou ben chamando aos teléfonos 981 54 62 41/881 99 70 14 co obxecto de que se adopten as medidas necesarias para facilitar a presentación da súa solicitude.
7. Prazo.
O prazo de presentación de solicitudes finalizará o 28 de xaneiro de 2009.
8. Selección.
A selección dos participantes será realizada pola Asociación de Letrados da Xunta de Galicia, a quen lle corresponde a dirección e responsabilidade académica do curso, respectando en todo caso os criterios selectivos sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro).
A EGAP publicará no seu sitio web os admitidos neste curso.
9. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do curso, así como a de cancelalo, se o escaso número de solicitudes non xustificase a súa realización.
10. Asistencia ao curso.
a) O persoal seleccionado non poderá renunciar a este curso, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolve o seu labor. A renuncia deberá ser comunicada por escrito á EGAP cunha antelación de 7 días hábiles antes do comezo do curso, sempre que sexa posible, para que poida cubrirse a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na resolución do 4 de xaneiro de 2008 pola cal se fan públicos os criterios de participación nas actividades docentes da EGAP.
b) Durante a realización do curso levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe neste curso terá que anotar a hora de chegada ou saída, de ser o caso, durante a duración oficial do curso, para poder acreditar o tempo que faltou. De non facelo así e de realizarse un control de asistencia extraordinario, perderá o dereito a recibir o certificado.
11. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do curso. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no curso.
Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do curso nun prazo máximo de 10 días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes no curso terán que facilitarlle unha copia das certificacións recibidas ao servizo de persoal do centro directivo a que estean adscritos.
Santiago de Compostela, 14 de xaneiro de 2009.
Carlos Suárez-Mira Rodríguez
Director da Escola Galega de Administración Pública